Lipšic, Daniel, poslanec NR SR (2015-02-11):
Ďakujem veľmi pekne. Niekoľko týždňov prebiehala na Slovensku diskusia ohľadne rodiny, ochrany rodiny. Jeden z fenoménov, ktorý ohrozuje rodinu, samozrejme, že sú hazardné hry, nielen, ale aj. Táto novela má dva ciele. Jedným z tých cieľov je, aby právna úprava zakazovala prevádzkovanie výherných prístrojov, technických zariadení obsluhovaných priamo hráčmi a videohier vo vzdialenosti do 200 metrov od školy, školských zariadení, zariadení sociálnych služieb pre deti a mládež a ubytovní mládeže, a to nielen mimo herní, ako je tomu podľa súčasne platného právneho stavu, ale aj v herniach. Inými slovami, aby herne neboli v tejto vzdialenosti od miest, kde sa nachádzajú deti a mládež, ktoré sú zraniteľnou skupinou obyvateľstva. Druhá vec sa týka možnosti obmedziť prevádzkovanie hazardných hier na základe petície obyvateľov obce. Ako viete, ten právny stav je dnes taký, že pokiaľ minimálne 30 percent oprávnených voličov sa petíciou sťažuje na narúšanie verejného poriadku kvôli prevádzkovaniu hazardných hier, tak je obec povinná rokovať o návrhu všeobecne záväzného nariadenia a pokiaľ ho neschváli, tak sa vyhlási miestne referendum. Ale je problém v Bratislave a v Košiciach, že napriek tomu, že to VZN-ko vydáva mestská časť, tak tú petíciu musia podpísať obyvatelia celej Bratislavy a Košíc. To znamená, že keď niekto chce obmedziť hazard v Rusovciach, v Petržalke, v Dúbravke alebo proste na KVP-čku v Košiciach, tak v takom prípade musí zozbierať 30 % oprávnených voličov z celého mesta. Z celého mesta! To je blbosť, to je, to proste asi ušlo niekomu, kto ten návrh tvoril, a neviem, kto ho tvoril, čiže nie je to na nikoho myslené, lebo to by sa malo naozaj brať ten 30-percentný podiel na iniciovanie VZN-ka a potom referenda z obyvateľov tej mestskej časti, ktorá je kompetentná v tej veci konať a vydávať VZN-ko, ktoré by koniec koncov, ak by nebolo vydané, referendum by bolo v tej mestskej časti. Nie je logické, aby sa zbierali podpisy v celej Bratislave a, samozrejme, že zozbierať podpisy tretiny voličov v celej Bratislave, v celých Košiciach kvôli jednej mestskej časti je nonsens, nezmysel, nemožné. A napr. táto právna úprava; na zdravie; táto právna úprava zapríčinila, že v uplynulom roku, v roku 2014 sa v hlavnom meste, v Bratislave rozšíril počet herní, a to tak v centre Bratislavy, ako aj v okrajových mestských častiach. Hazard, ak chceme ľudí chrániť, najmä mladých ľudí, tak naozaj nedáva zmysel, aby herne boli tak blízko škôl, to je prvá vec. A druhá vec je, že ak hovoríme že ľudia majú mať väčšie možnosti rozhodovať, tak nech rozhodnú ľudia, ale reálne by mali šancu rozhodnúť, že hazard proste vo svojej obci, vo svojom meste, vo svojej mestskej časti nechcú, lebo narušuje verejný poriadok. To nie je nič, čo my zakazujeme v parlamente, práve naopak, my to dávame v rámci subsidiarity na tú lokálnu úroveň, fajn. Ale tá chyba, ktorá sa stala tuná v parlamente, že sa nezohľadnilo, že Bratislava, Košice majú aj mestské časti, tým sa táto právna úprava stala pre Bratislavu a Košice v princípe nevykonateľnou, lebo nikto nezozbiera tretinu voličov Bratislavy pre obmedzenie hazardu v Karlovej Vsi, hej? Čiže vás chcem poprosiť, aby ste tento návrh zákona do druhého čítania podporili. Ďakujem veľmi pekne.